ToekomsVenster: Hy weet alles | Maroela Media
ToekomsVenster: Hy weet alles
Wie in die hemel of op die aarde is soos die Here ons God, wat hoog woon en hier onder alles sien? – Psalm 113:5-6
Die retoriese vraag het net een antwoord: Niemand nie. Nie eers naastenby nie. God is uniek verhewe en ontsagwekkend heilig.
Die beeld wat die Psalmdigter gebruik is die tipiese verstaan van Ou Testamentiese gelowiges. God is ver en kyk af, amper soos in die bekende liedjie “From a Distance”.
Uit ŉ Nuwe Testamentiese oogpunt is dit natuurlik nie houdbaar nie. God het deur sy Gees sy intrek geneem in elke ware gelowige. Die ewige lewe is die inwonende drie-enige God in die hart, gees en gemoed van ŉ mens.
Dis onverstaanbaar en misterieus dat God in mense kan woon. Tog is die Bybel duidelik daaroor dat ons die tempel van die Heilige Gees is.
God sien en weet alles. Daar is niks wat sy aandag ontglip nie. Hy is alwetend en alomteenwoordig.
Dit help ons om sommer uit die staanspoor eerlik voor Hom te lewe. Hy weet in elk geval alles.
Gedagte vir die dag: Vreugde en oorvloed
[Luister] Gangs of Ballet terug met ŉ ligter aanslag